Μπιρίμπα

Η μπιρίμπα είναι ένα δημοφιλές παιχνίδι με τράπουλα. 
Με τον όρο μπιρίμπα, δηλώνουμε το όνομα του παιχνιδιού ή το όνομα του συνδυασμού επτά ή περισσότερων φύλλων.
Παίζεται συνήθως από δύο ζεύγη τεσσάρων παικτών και χρησιμοποιούνται 2 τράπουλες.
Κερδίζει το ζευγάρι που συγκεντρώνει τους περισσότερους πόντους από τους συνδυασμούς (μπιρίμπες) και του είδους των καρτών, οι οποίες βαθμολογούνται με διαφορετικούς πόντους. 
Υπάρχουν διάφορες παραλλαγές μπιρίμπας, είτε λόγω του αριθμού των παικτών, είτε γιατί υιοθετούνται διαφορετικοί κανόνες, πριν από την έναρξη του παιχνιδιού.  
 Παραλλαγές:
 Αν παίζουν δύο άτομα, χρησιμοποιείται μία τράπουλα.
 Αν παίζουν τρία άτομα, οπότε ο πρώτος παίκτης που θα πάρει το πρώτο μπιριμπάκι (που μπορεί να έχει 18 κάρτες), παίζει μόνος του και οι άλλοι δύο γίνονται ομάδα. Στο τέλος της παρτίδας, οι πόντοι της ομάδας μοιράζονται εξίσου στους δύο παίκτες της ομάδας.
 Αν παίζουν περισσότερα του ενός ζεύγη, χρησιμοποιούνται τόσες τράπουλες όσα και τα ζεύγη.

 Η προέλευση του παιχνιδιού 
Η μπιρίμπα ανήκει στα παιχνίδια που έχουν σαν βάση το πινάκλ.
 Η προέλευσή της είναι από τη Λατινική Aμερική, καθώς το παιχνίδι έγινε γνωστό στην Ουρουγουάη στα μέσα της δεκαετίας του '40 με την ονομασία Μπουράκο (Burraco) . 
 Είναι επίσης παρόμοιο με το Αραβικό Banakil που παίζεται στην Ιορδανία, την Παλαιστίνη, τη Συρία και το Λίβανο.

 Σκοπός 
Ο τελικός σκοπός του παιχνιδιού μπιρίμπας είναι το ζευγάρι, να συγκεντρώσει όσο το δυνατόν περισσότερους πόντους, ώστε να φτάσει (ή ξεπεράσει) τον προκαθορισμένο αριθμό πόντων. Αν περισσότερα ζευγάρια, ξεπεράσουν το όριο, νικητές είναι οι παίκτες του ζευγαριού που θα έχει τους περισσότερους πόντους.

Ενδιάμεσος στόχος κάθε παίκτη είναι να κατεβάσει όλα τα φύλλα του (αυτός ή ο σύντροφός του), στο τραπέζι, είτε δημιουργώντας επιτρεπτούς συνδυασμούς, κατ' ελάχιστο τριών φύλλων, ή σαν σκάρτα. Σε πρώτη φάση για να πάρουν το μπιριμπάκι και σε δεύτερη φάση για να τελειώσει το παιχνίδι,  στοχεύοντας ταυτόχρονα στο να συγκεντρώσει το ζευγάρι περισσότερους πόντους από το άλλο ζευγάρι.

'Όταν κλείσει το παιχνίδι, τα φύλλα που βρίσκονται στα χέρια των παικτών μετρούν αρνητικούς πόντους, ενώ τα φύλλα που βρίσκονται στο τραπέζι μετρούν θετικούς πόντους, ανεξάρτητα αν συμπληρώνουν μπιρίμπα (τουλάχιστον 7 φύλλων) ή όχι (3 έως 6 φύλλα).

 Συνδυασμοί φύλλων 
 Οι επιτρεπτοί συνδυασμοί φύλλων είναι: 
 Ακολουθίες φύλλων του ίδιου σχήματος (παράδειγμα κούπες A-2-3 ή σπαθιά 10-J-Q-K-A). 
 Σε έναν συνδυασμό μπορούν να χρησιμοποιηθούν μπαλαντέρ (τζόκερ ή 2), αλλά μόνο ένας σε κάθε συνδυασμό. 
 Στην περίπτωση που το 2 χρησιμοποιείται στην θέση του με το χρώμα της σειράς, μπορεί να χρησιμοποιηθεί και τζόκερ ή άλλο 2 σε άλλη θέση.
 Υπάρχει παραλλαγή με συνδυασμούς και των ίδιων φύλλων:
 παράδειγμα J-J-J ή 4-4-4-4-4, από τρία έως εννέα φύλλα (οκτώ φύλλα και ένα τζόκερ). 
 με τουλάχιστον επτά συμπληρώνεται μπιρίμπα, που ονομάζεται "σερνική".
 Ο κάθε παίκτης πρέπει: 
 να κατεβάσει με συνδυασμούς τα φύλλα που του έχουν μοιραστεί και δίνουν τον μέγιστο αριθμό πόντων, ή
 να τα ‘πετάξει’ από τα χέρια του στα σκάρτα.  
- Όσο πιο γρήγορα το κάνει, τόσο περισσότερες πιθανότητες έχει για να κερδίσει.
- Παράλληλα, προσπαθεί όσο γίνεται να κρατήσει ή συνδυάσει τα φύλλα που χρειάζονται οι αντίπαλοι.

 Κανόνες 
Οι κανόνες στην μπιρίμπα είναι αρκετά εύκολοι και οι αρχάριοι παίκτες με λίγη εξάσκηση μπορούν να παίζουν σε καλό επίπεδο., 

Ανάλογα με την παραλλαγή του παιχνιδιού μπορούν και να καθορίζονται διαφορετικοί κανόνες, οπότε πριν ξεκινήσει το παιχνίδι, συμφωνούνται οι κανόνες που θα ισχύσουν. 
Οι κανόνες είναι οι εξής:

Μοίρασμα
 Ο κάθε παίκτης παίρνει ένα μέρος από τα φύλλα και όποιος έχει το μεγαλύτερο φύλλο κάνει τον ντίλερ (μάνα), δηλαδή μοιράζει. Στο επόμενο παιχνίδι μοιράζει ο επόμενος παίκτης.
 Ο προηγούμενος παίκτης από αυτόν που θα μοιράσει, παίρνει ένα μέρος από τα φύλλα (κόβει την τράπουλα) και φτιάχνει δύο στοίβες "μπιριμπάκια" των 11 φύλλων που τοποθετούνται στην άκρη του τραπεζιού, σταυρωτά το ένα πάνω στο άλλο, ενώ όσα περισσέψουν τοποθετούνται ανάποδα (κλειστά) στο κέντρο του τραπεζιού.
 Αυτός που κάνει την μάνα, μοιράζει από ένα φύλλο σε κάθε παίκτη μέχρι να πάρουν όλοι από 11 φύλλα. Τα υπόλοιπα φύλλα τα τοποθετεί ανάποδα στο κέντρο του τραπεζιού, πάνω σε αυτά που περίσσεψαν από τα μπιριμπάκια (κλειστή στοίβα), από όπου θα  παίρνει ο κάθε παίκτης που έχει σειρά.
 Το πρώτο κλειστό φύλλο, ανοίγεται και πέφτει κάτω, ξεκινώντας την "ανοικτή" στοίβα.  
 Το χρώμα του (καρό, κούπα, σπαθί ή μπαστούνι), δηλώνει το ατού το οποίο διπλασιάζει τους πόντους στις μπιρίμπες. Αν το φύλλο αυτό είναι τζόκερ (όχι 2), τότε ο πρώτος παίκτης καθορίζει ποιο θα είναι το ατού. 
 Σε παραλλαγή, τραβάμε δεύτερο φύλλο, βλέπουμε το ατού και το τοποθετούμε στη μέση της κλειστής στοίβας.

Παίξιμο
 Η φορά του παιχνιδιού είναι αριστερόστροφα (αντίθετα από τη φορά του ρολογιού) και ξεκινάει ο πρώτος παίκτης που έχει λάβει το πρώτο φύλλο κατά το μοίρασμα.  
 Υπάρχουν δύο στοίβες από φύλλα. Η ανοικτή με τα φύλλα που πετάει ο κάθε παίκτης και η κλειστή, από όπου μπορεί να τραβήξει ένα νέο φύλλο.
 Οι κινήσεις που έχει δικαίωμα να κάνει κάθε παίκτης είναι:
 Να τραβήξει ένα καινούργιο φύλλο από την κλειστή στοίβα. 
 Να πάρει όλα τα απορριφθέντα (ολόκληρη την ανοικτή στοίβα). 
 Στη συνέχεια θα πρέπει εναλλακτικά ή 
 να τα χρησιμοποιήσει συνδυάζοντάς τα με άλλα φύλλα που κρατάει στο χέρι του και να κατεβάσει τον αντίστοιχο συνδυασμό, ή 
 να τα προσθέσει σε συνδυασμό που έχει ήδη κατεβάσει, αυτός ή ο παρτενέρ του ή 
 να τα κρατήσει για τις επόμενες κινήσεις του. 
 Πρέπει πάντα όμως να απορρίπτει ένα και μόνο ένα φύλλο στο τέλος της σειράς του.
 Σε περίπτωση που υπάρχει ένα απορριφθέν φύλλο μόνο του και το μαζέψει, τότε είναι υποχρεωμένος να ρίξει ένα άλλο φύλλο από τα δικά του.
 Η σειρά ενός παίκτη τελειώνει όταν ρίξει το σκάρτο (όχι όσο κατεβάζει χαρτιά). Δηλαδή δικαιούται να αλλάζει τα χαρτιά που έχει κάτω, εφόσον δεν έχει ρίξει το σκάρτο.
 Όταν ένα ζευγάρι έχει αρκετούς συνδυασμούς με πολλά φύλλα στο τραπέζι και ο παίκτης που έχει σειρά κατεβάσει όλα τα φύλλα του, παίρνει το ένα μπιριμπάκι. Αν δεν περισσεύει φύλλο για να ρίξει, πριν πάρει το μπιριμπάκι, παίρνει το μπιριμπάκι και αφού κατεβάσει επιτρεπόμενους συνδυασμούς, κατεβάζει ένα φύλλο από αυτά που έχει στα χέρια του.
 Όταν παίζουν ζευγάρια, μόνο ένας παίχτης μπορεί να πάρει μπιριμπάκι, ενώ ο άλλος παίχτης της ομάδας πρέπει να συνεχίσει με τα φύλλα του.
 Για να μπορεί ένας παίκτης να "κλείσει" και να πάρει μπιριμπάκι, απαιτείται η ομάδα του, να έχει κατεβάσει τουλάχιστον μία μπιρίμπα (συνδυασμό επτά φύλλων).
 Αφού ολοκληρώσει τη σειρά του, συνεχίζει ο επόμενος παίκτης που βρίσκεται στα δεξιά του.
 Σε μία παραλλαγή, οποιαδήποτε από τις σκάρτες κάρτες (ή σε άλλη παραλλαγή η κορυφαία (επάνω) σκάρτη κάρτα), είναι απαραίτητο να συνδυαστεί με φύλλα που κρατάει στα χέρια του (ή με ήδη κατεβασμένα φύλλα) και να κατέβει στο τραπέζι.

Κλείσιμο  
 Η κάθε παρτίδα συνεχίζεται μέχρις ότου ένας παίκτης: 
 κατεβάσει με συνδυασμούς όλα τα φύλλα που κρατάει στα χέρια του και απορρίψει και το τελευταίο φύλλο από το μπιριμπάκι ή 
 τελειώσουν τα φύλλα από την κλειστή στοίβα, οπότε ο συγκεκριμένος γύρος μπορεί να συνεχιστεί μέχρι να μη μπορεί κάποιος παίκτης να παίξει με τα φύλλα στο κέντρο. Σε αυτή την περίπτωση κανένας παίχτης ή ζεύγος δεν παίρνει τους 100 πόντους κλεισίματος.
 Το παιχνίδι τελειώνει οριστικά:
 είτε μετά από προκαθορισμένο αριθμό παρτίδων, 
 είτε όταν κάποιο ζεύγος φθάσει στους προκαθορισμένους πόντους (συνήθως 2.010).
 είτε όταν όλοι συμφωνήσουν να σταματήσουν.

 Συνδυασμοί 
 Μπιρίμπα: 7 συνεχόμενα φύλλα (ή 7 ίδια φύλλα, αν παίζουν οι σερνικές). 
 Αν δεν περιέχει μπαλαντέρ, ονομάζεται "καθαρή", ενώ 
 αν περιέχει μπαλαντέρ ονομάζεται "βρόμικη". 
 Πλήρης (13άρα): αποτελείται από όλα τα φύλλα ενός χρώματος (π.χ. κούπες) από τον άσο, 2, 3, ... έως και τον ρήγα.
 Πλήρης (χιλιάρα): Αν δεν περιέχει μπαλαντέρ (περιέχει μόνο το 2 με το ίδιο χρώμα στη σωστή θέση).
 Πλήρης (Πεντακοσάρα): Αν περιέχει μπαλαντέρ (τζόκερ ή το 2 με άλλο χρώμα ή σε άλλη θέση). 
 Ατού
 Το χρώμα του πρώτου απορριφθέντος φύλλου καθορίζει το ατού και οι πόντοι μετρούν x 2.
 Αν το πρώτο φύλλο είναι κούπα, τότε λέμε ότι έχουμε υπερατού και οι πόντοι μετρούν x 4.

 Πόντοι 

Οι πόντοι στην μπιρίμπα|με-πλαίσιο

Για τον υπολογισμό του συνόλου των πόντων κάθε ζευγαριού (σκoρ), αθροίζονται οι πόντοι από το κλείσιμο, τις μπιρίμπες και τα φύλλα. 
Ανάλογα με την παραλλαγή του παιχνιδιού μπορούν και να καθορίζονται οι πόντοι διαφορετικά.

 Πόντοι από κλείσιμο 
 Ο παίκτης ή το ζευγάρι που κλείνει κερδίζει 100 πόντους
 Αν πάρει το μπιριμπάκι και δεν προλάβει να το παίξει χάνει 100 πόντους και 
 δεν υπολογίζει τους πόντους που προκύπτουν από τις κάρτες που περιλαμβάνονται σε αυτό.

 Πόντοι από μπιρίμπες 
 Μπιρίμπα "καθαρή" 200 πόντοι, με ατού 400 πόντοι.
 Μπιρίμπα "βρόμικη" 100 πόντοι, με ατού 200 πόντοι.
 Μπιρίμπα Χιλιάρα 1.000 πόντοι, με ατού 2.000 πόντοι. 
 Μπιρίμπα Πεντακοσάρα 500 πόντοι, με ατού 1.000 πόντοι.
 Παραλλαγή Μπιρίμπας με 7 ίδια φύλλα:
 "καθαρή", 300 πόντοι (ή 500).
 "βρόμικη", 150 πόντοι (ή 250).

 Πόντοι από τα φύλλα
Τα φύλλα που έχουν μείνει στα χέρια των παικτών μετά το κλείσιμο, μετρούν αρνητικούς πόντους. 
Τα φύλλα  που βρίσκονται στο τραπέζι, ανεξάρτητα αν συμπληρώνουν μπιρίμπα ή όχι, μετρούν θετικούς πόντους.  
Το κάθε φύλλο (ανεξαρτήτως χρώματος), έχει την εξής αξία:
 Τζόκερ: 20 πόντους (ή 25 πόντους)
 Διπλό (2): 10 πόντους (ή 20 πόντους)
 Άσος (Α): 15 πόντους 
 K, Q, J, 10, 9, 8: 10 πόντους
 7, 6, 5, 4, 3: 5 πόντους

Για ευκολία μετράμε τα φύλλα ως εξής:
 Τζόκερ για 2 (ή 2,5) πόντους
 2 για 1 (ή 2) πόντο
 Α για 1,5 πόντο
 K, Q, J, 10, 9, 8 για 1 πόντο
 7, 6, 5, 4 & 3 για 0,5 πόντο
και αφού βρούμε το άθροισμα, πολλαπλασιάζουμε με το 10.

 Παραλλαγές 
Κάποιες συνηθισμένες παραλλαγές είναι: 
(1) Η πλήρης μπιρίμπα με ατού να μετράει για 1.000 πόντους. 
(2) Για να κατεβάσει φύλλα την πρώτη φορά, αυτά πρέπει να είναι τουλάχιστον 75 πόντοι, αν το σκορ του είναι πάνω από 1.010 πόντους.

 Μπαρίμπα 
Η πλέον τεχνική παραλλαγή της μπιρίμπας είναι η μπαρίμπα η οποία έχει τους εξής κανόνες:

 Δεν ανοίγεται το πρώτο φύλλο και δεν υπάρχουν ατού.
 Ο πρώτος που τραβάει φύλλο από την τράπουλα έχει το προνόμιο να το πετάξει αμέσως κάτω και να τραβήξει δεύτερο φύλλο.
 Ο κάθε παίκτης όταν φτάσει η σειρά του έχει την δυνατότητα ή να πάρει φύλλο από την τράπουλα ή να πάρει τα κάτω φύλλα, αλλά τότε πρέπει να κατεβάσει ένα τουλάχιστον φύλλο από αυτά, είτε σε έναν νέο συνδυασμό φύλλων, είτε να το κολλήσει σε έναν υπάρχοντα συνδυασμό φύλλων.
 Απαγορεύεται ο συνδυασμός φύλλων από Α (άσους) ή 3 (τριάρια).
 Η απλή ("βρόμικη") μπιρίμπα μετράει 100 πόντους, η "καθαρή" μπιρίμπα χωρίς μπαλαντέρ μετράει 200 πόντους, η "πλήρης" μπιρίμπα που έχει 13 φύλλα στη σειρά με μπαλαντέρ μετράει 500 πόντους και η 13άρα χωρίς μπαλαντέρ 1.000 πόντους.
 Ο κάθε παίκτης κατεβάζει έναν ή περισσότερους συνδυασμούς φύλλων, εφόσον δεν έχει αυτός ή η ομάδα του πάνω από 1.500 πόντους.
 Όποια ομάδα παικτών ή παίκτης ξεπεράσει τους 2.000 πόντους, στην επόμενη μοιρασιά πρέπει να κατεβάσει 75 πόντους, εάν έχει πάνω από 3.000 πόντους πρέπει να κατεβάσει 100 πόντους και εάν έχει πάνω από 4.000 πόντους, στην επόμενη μοιρασιά πρέπει να κατεβάσει 125 πόντους. 
 Κερδίζει ο παίκτης ή η ομάδα παικτών που ξεπερνάει τους 5.000 πόντους.
 Δεν επιτρέπεται να "κλείσει" κάποιος εάν δεν έχει κάνει μια "καθαρή" μπιρίμπα (χωρίς μπαλαντέρ).

 Μπιρίμπα με τρία άτομα 
Υπάρχει ακόμα μία παραλλαγή, στην οποία παίζουν 3 άτομα. 
 Σε αυτή την περίπτωση υπάρχουν 2 μπιριμπάκια τα οποία έχουν διαφορετικό αριθμό φύλλων. 
 Το ένα έχει 18 και το άλλο 11. 
 Ο πρώτος που θα πάρει το μπιριμπάκι θα πάρει αυτό με τα 18 φύλλα. 
 Οι άλλοι δύο γίνονται ομάδα και στο τέλος του γύρου μοιράζονται τους πόντους.

Κατά τα άλλα, το παιχνίδι ακολουθεί τους βασικούς κανόνες.

 Μπιρίμπα με τριάρια 
Πρόκειται για ακόμη μία παραλλαγή της μπιρίμπας με τους εξής κανόνες:

 Τα κόκκινα τριάρια είναι εκτός παιχνιδιού. 
 Όταν έχετε κόκκινο τριάρι στο χέρι από το αρχικό μοίρασμα, υποχρεωτικά το ανοίγετε αμέσως μόλις το δείτε, όπως κατεβάζετε και τις τρίτες φανερά. 
 Όταν τραβήξετε κόκκινο τριάρι, το αφήνετε κάτω μαζί με τα άλλα που τυχόν έχετε, και ξανατραβάτε. Αυτό σημαίνει πως αν το πρώτο φύλλο δεν σας κάνει και το δεύτερο είναι κόκκινο τριάρι, θα τραβήξετε τρεις φορές. 
 Αν βρείτε το κόκκινο τριάρι στο μπιριμπάκι, τότε το κατεβάζετε όταν έρθει η σειρά σας να παίξετε, πριν τραβήξετε φύλλο. 
 Αυτά τα κόκκινα τριάρια που έχει συγκεντρώσει το ζευγάρι, στο τέλος του παιχνιδιού, μετράνε όσο η καλύτερη μπιρίμπα σας. Δηλ: Τρία κόκκινα τριάρια, μία καθαρή και μία κανονική μπιρίμπα είναι 3Χ200 = 600 + 200 + 100 = 900 βαθμοί. 
 Επίσης τα μετράμε με τα φύλλα μας (5 βαθμοί το ένα). 
 Σε περίπτωση που δεν έχει γίνει καμία μπιρίμπα, τότε μετράνε -100 βαθμοί το καθένα. Δηλ 2 κόκκινα και δεν πήρε μπιριμπάκι σημαίνει  -200 + -100 = -300 βαθμοί.

 Τα μαύρα τριάρια είναι απαγορευτικά: 
 Αυτά συμμετέχουν κανονικά στο παιχνίδι και μπορούν να κατέβουν κάτω ως τρίτη, ή 
 τα κολλάμε στα φύλλα μας αν θέλουμε.

 Όταν ρίξουμε κάτω μαύρο τριάρι, σημαίνει: 
 Α) Ο επόμενος παίκτης τραβάει χαρτί και δεν μπορεί να πάρει τα κάτω, ότι φύλλο και αν έχει, και 
 Β) Από εδώ και στο εξής, όσο υπάρχει κάπου θαμμένο στα κάτω φύλλα αυτό το μαύρο τριάρι, τα φύλλα μπορεί κάποιος να τα μαζέψει μόνο με καθαρή τρίτη χωρίς μπαλαντέρ. 
 με τον εξής τρόπο: 
 Παίρνει το φύλλο που έριξε ο προηγούμενος παίκτης (1 φύλλο μόνο), 
 κάνει μία νέα τρίτη που δεν έχει μπαλαντέρ (εκτός και αν είναι δυάρι στη θέση του), και 
 μετά μπορεί να πάρει τα υπόλοιπα φύλλα από κάτω, και να συνεχίσει να παίζει όπως νομίζει (ακόμη και να προσθέσει μπαλαντέρ στην καθαρή τρίτη που έκανε).

 Προσοχή όμως με το φύλλο που παίρνει από κάτω, πρέπει να κάνει μία νέα τρίτη και δεν έχει το δικαίωμα αν του κάνουν να τα κολλήσει στα ήδη κατεβασμένα φύλλα του. 
 Αν μετά το παίξιμό του κρατήσει το τριάρι και δεν το ξαναρίξει, τότε φεύγει ο περιορισμός μέχρι να πέσει το επόμενο.

 Άλλοι περιορισμοί: 
 Α) Για να κολλήσει κάποιος στον συμπαίκτη του, πρέπει πρώτα να έχει κάνει ή να κάνει μία δική του ξεχωριστή τρίτη. 
 Β) Όταν φτάσει κάποιο ζευγάρι τους 2.005 βαθμούς, για να κατεβάσει πρέπει να έχει 75 πόντους. 
 Αυτό σημαίνει ότι σε περίπτωση που θέλει να πάρει τα κάτω και υπάρχει μαύρο τριάρι, θα πάρει μόνο το πάνω φύλλο, θα ανοίξει 75 πόντους από το χέρι του (μαζί με το ένα φύλλο που πήρε) και μετά μπορεί να πάρει τα υπόλοιπα φύλλα από κάτω και να συνεχίσει να παίζει. 
 Έτσι βγαίνουν από τον περιορισμό και αυτός και ο συμπαίκτης του. 
 Γ) Όταν φτάσει κάποιο ζευγάρι τους 3.005 βαθμούς, για να κατεβάσει πρέπει να έχει 95 πόντους και παίζει όπως ειπώθηκε  παραπάνω, όμως τώρα ταυτόχρονα, για να πάρει μπιριμπάκι πρέπει πρώτα να κάνει μία μπιρίμπα (ένας από το ζεύγος). 
 Άρα πρέπει αν δεν έχει γίνει μπιρίμπα, να κρατάει πάντα τουλάχιστον ένα φύλλο κολλάει – δεν κολλάει, γιατί δεν μπορεί να κλείσει.

 Προσοχή όταν έχουμε μπιρίμπα στο χέρι, δεν μετράμε 95 πόντους, γιατί πιάνει 100.

 Βαθμολογία:
 Από το 3 έως το 7, 5 βαθμοί το φύλλο.
 Από το 8 έως τον ρήγα 10 βαθμοί το φύλλο.
 Τα δυάρια 10 βαθμοί.
 Οι άσοι 15 βαθμοί.
 Τα τζόκερ 20 βαθμοί.
 Μπιρίμπα απλή 100 βαθμοί.
 Μπιρίμπα καθαρή 200 βαθμοί.
 Μπιρίμπα πλήρης από τον άσο έως τον ρήγα καθαρή 500 βαθμοί.
 Μπιρίμπα πλήρης από τον άσο έως τον ρήγα βρόμικη (με μπαλαντέρ) 250 βαθμοί.

 Οι πόντοι αυτοί είναι μειωμένοι λόγω του ότι πολλαπλασιάζονται ανάλογα με τα κόκκινα τριάρια. 
 Όταν δεν κατεβάσετε τίποτα και τελειώσει το παιχνίδι μετράτε με μείον και τους βαθμούς που κρατάτε στο χέρι, εκτός και εάν κρατάτε το μπιριμπάκι, οπότε αφαιρείτε 100. 
 Κερδίζει όποιος φτάσει τους 5.005 βαθμούς.

 Στη λαϊκή κουλτούρα 

 Στα τέλη της δεκαετίας του 1980, η μπιρίμπα ήταν ιδιαίτερα διαδεδομένη στην Ελλάδα. Όπως ήταν αναμενόμενο, το παιχνίδι εισχώρησε και στη λαϊκή κουλτούρα, μέσω του τραγουδιού Μπιρίμπα που ερμήνευσε η Πωλίνα στον πρώτο της δίσκο με τον ίδιο τίτλο. Το τραγούδι έχει γράψει ο Σταμάτης Σπανουδάκης και, κατά δήλωση της τραγουδίστριας, της το παρουσίασε πρώτη φορά σε μήνυμα στον αυτόματο τηλεφωνητή της.
 Ο ηθοποιός Κωνσταντίνος Καζάκος έχει δηλώσει ότι η μπιρίμπα ήταν το αγαπημένο παιχνίδι της μητέρας του, Τζένης Καρέζη.
 Οπαδός της μπιρίμπας έχει δηλώσει και η ηθοποιός Μαρία Καβογιάννη.

 Παραπομπές 

 Πηγές 
https://pos-na.com/%CF%80%CF%89%CF%82-%CF%80%CE%B1%CE%AF%CE%B6%CE%B5%CF%84%CE%B1%CE%B9-%CE%BC%CF%80%CE%B9%CF%81%CE%B9%CE%BC%CF%80%CE%B1/

https://www.playbiriba.com/biriba/

https://support.zoo.gr/174716-%CE%A0%CF%8E%CF%82-%CF%80%CE%B1%CE%AF%CE%B6%CE%B5%CF%84%CE%B1%CE%B9-%CE%B7-%CE%9C%CF%80%CE%B9%CF%81%CE%AF%CE%BC%CF%80%CE%B1

Κατηγορία:Χαρτοπαίγνια